በሰሜን ተራሮች ብሄራዊ ፓርክ የ38 ሺ ችግኞች ተከላ ተካሄደ
ደባርቅ፡- በሰሜን ተራሮች ብሄራዊ ፓርክ የ38 ሺ አገር በቀል ችግኞች ተከላ ተካሄደ፡፡ የችግኞቹ መተከል ፓርኩ ከደረሰበት የእሳት አደጋ መልሶ እንዲያገግም የሚያስችል መሆኑ ተገለፀ፡፡ በሰሜን ተራሮች ብሄራዊ ፓርክ ፣ የሰሜን ጎንደር ዞን ግብርና ቢሮ እና የሰሜን ጎንደር ዞን ወጣቶች አደረጃጀት ‹‹ የማይፀድቅ ችግኝ አንተክልም›› በሚል በመሪ ቃል ችግኝ ተከላ መርሐ ግብር ትናንት በሰሜን ተራሮች ብሄራዊ ፓርክ አካሂደዋል፡፡ የፓርኩ ፅህፈት ቤት ኃላፊ አቶ አበባው አዛናዉ በተለይ ለአዲስ ዘመን እንደተናገሩት፣በሰሜን ተራሮች ብሄራዊ ፓርክ በመጋቢት መጨረሻ እና በሚያዚያ ወር መጀመሪያ ድንገተኛ የእሳት ቃጠሎ ተነስቶ በተወሰነ የፓርኩ ክፍል ላይ ጉዳት አድርሷል፡፡በፌዴራልና በክልል ደረጃ በተካሄደ ሰፊ ርብርብ እሳቱን በአጭር ጊዜ በቁጥጥር ስር ማዋል ተችሏል፡፡ በአሁኑ ወቅትም ‹‹ፓርኩን በዘላቂነት ለመጠበቅ የሚያስችል የመልሶ ማልማት ሥራ እየተሰራ ነው›› ያሉት አቶ አበባው ፣ ‹‹በአገር አቀፍ ደረጃ የተጀመረውን የችግኝ ተከላ መርሀ ግብር ንቅናቄ መሰረት በማድረግ በፓርኩ 38 ሺ አገር በቀል ችግኞች መተከላቸው ፓርኩ ከደረሰበት የእሳት አደጋ መልሶ እንዲያገግም ያስችለዋል ›› ብለዋል፡፡ ለተከላ መርሐ ግብሩ ከፓርኩ የአየር ንብረት ጋር እንዲስማሙ ተደርገው የተዘጋጁ ስድስት አይነት የችግኝ ዝርያዎች መመረጣቸውን የጠቆሙት አቶ አበባው፣ ችግኞቹ የተጎዱና በእሳቱ ጉዳት ደረሰባቸውን አካባቢዎች ጨምሮ በ25 ሄክታር ላይ መተከላቸውንም አብራርተ ዋል፡፡ የሰሜን ጎንደር ዞን ወጣቶች አደረጃጀት አማካሪ አቶ ጋሻው ተቀባ በበኩላቸው፣ ችግኝ ተከላው መትከልን ብቻ ሳይሆን የሚፀድቅበትንም ሁኔታ ታሳቢ ባደረገ መልኩ ተግባራዊ መደረጉን አብራርተዋል፡፡ ከተከላው በኋላም ኃላፊነት በመውሰድ የመንከባከብ ሥራ እንደሚሰራ አስታውቀዋል፡፡ የችግኝ ተከላ መርሐ ግብሩ በአገር አቀፍ ደረጃ የተጀመረውን የችግኝ ተከላ መርሀ ግብር ተግባራዊ ከማድረግ ባሻገር ሰኔ 15 የተሰዉትን የክልሉ ታላላቅ አመራሮች ማሰብን ዓላማው ያደረገ መሆኑም ታውቋል፡፡በመርሀ ግብሩ ከሁለት ሺ 200 በላይ ሰዎች ተሳታፊ ሆነዋል፡፡ አዲስ ዘመን ሀምሌ 16/2011 